Samarqand viloyat oftalmologiya shifoxonasida bemorlarni tekshirishdan ko‘ra, Telegram’ga parol qo‘yish asosiy vazifami?

Tibbiyot sohasida Gippokrat qasamyodiga sodiq, hayotini insonlar sog‘ligini himoya qilishga bag‘ishlagan fidoyi shifokorlar ko‘p. Qo‘li yengil shifokorlarning muolajalaridan shifo topayotgan bemorlar ulardan minnatdor. Biroq... Samarqand viloyat oftalmologiya shifoxonasining ayrim shifokorlariga bemorlarni tibbiy ko‘rikdan o‘tkazishdan ko‘ra Telegram’ga parol qo‘yish eng muhim masala ko‘rinadi, deb yozadi “Daryo” muxbiri Farhod Norbo‘tayev.

Siz ko‘rib turgan suratdagi ikki shifokor mazkur shifoxonaning 11-xonasida faoliyat yuritadi. Shifokorning tavsiyasiga ko‘ra aynan ushbu kabinetga kirishga to‘g‘ri keldi. Biroq, bu ikki shifokorga (o‘zini tanishtirishni istamadi) bemorlarni tibbiy ko‘rikdan o‘tkazish emas, balki qo‘l telefonini o‘ynab o‘tirish asosiy vazifa qilib belgilangan ko‘rinadi!
Tibbiy ko‘rikdan o‘tishim lozimligini so‘raganimda o‘zini shifokor ekanligini bildirgan erkak kishi dastlab kutib turing dedi. Biror zarur ish bo‘lsa kerak deb 10 daqiqacha kutdim. Ularning so‘zlariga e’tibor bersam, Telegram’ga parol qo‘yish bilan mashg‘ul ekan.
“O‘rtoq, do‘xtir! Men bemorman! Iltimos, tekshirib ko‘ring”, — desam jahl bilan tibbiy kartamni ko‘rdi-da: “Sizni hamshira kelsa apparatda tekshiradi, men bu ishlarni qilmayman. Chunki shifokorman. Bu ishlar hamshiraning vazifasi”, — deb tibbiy kartani qaytarib berdi.

Samarqand viloyat oftalmologiya shifoxonasidagi shifokorlar Telegram’ga qarashdan tashqari, har zamonda bo‘lsa ham shifoxonaga najot izlab kelgan bemorlarni tibbiy ko‘rikdan o‘tkazib tursa yaxshi bo‘lardi. Aks holda oq xalatga dog‘ tushirib, shifokor degan sharafli nomga isnod keltirib qo‘yishi hech gap emas.